钦定古今图书集成/明伦汇编/皇极典/第213卷 > 刘向说苑 > 《建本》
## 钦定古今图书集成/明伦汇编/皇极典/第213卷 > 刘向说苑 > 《建本》

魏武侯问元年于吴子，吴子对曰：“言国君必慎始也。
慎始奈何？曰：正之。”“正之奈何？曰：明智。智不明，何以见
正？多闻而择焉，所以明智也。是故古者君始听治，大
夫而一言，士而一见，庶人有谒必达，公族请问必语，
四方至者勿距，可谓不壅蔽矣。分禄必及，用刑必中，
君心必仁，思民之利，除民之害，可谓不失民众矣。君”
身必正，近臣必选，大夫不兼官，执民柄者不在一族，
可谓不权势矣。此皆《春秋》之意，而元年之本也。